Kiñe che wünelekelu elkünukey kiñe we rüpü kakelu che ñi rupayal. Jesu wünelekefuy, fey am werküngelu Mapu mew ñi femal tañi küdaw wülkelu mongen, ka tañi elkünual kiñe rüpü reke tati pu che ñi montulngeal engün (Matew 20:28). Fachantü iñchiñ inayekeiñ tañi femün, ka elkünukeiñ antü, tunten taiñ pepilel (chumten taiñ topal), ñi kelluafiel ta che ñi inayerpual Jesu (Matew 28:19, 20). Feymu kiñeke wünelekeyngün amuldungun mew.
Feychi pu wünelekelu amuldungun mew fill antü amuldungukey. Itrokom pu Dungukelu Iney Ngen Jewba amuldungukeiñ tüfachi kümeke dungu. Welu kiñeke pepikayngün tañi mongen ñi amuldungual regle mari ora fill küyen mu. Feymew kiñeke küdawkeyngün rangiñ antü müten. Kakelu dullingeyngün (ngümintungeyngün) ñi amuldungual ka mapu chew duamniengey doy amuldungufe, tüfa engün amuldungukeyngün doy kiñe pataka küla mari ora fill küyen mu. Pu wünelekelu amuldungun mew nielayngün fentren chemkün, ka maneluwkeyngün Jewba ñi eluetew kom tañi duamnieel engün (Matew 6:31-33; 1 Timotew 6:6-8). Pu che pepinole (topanolu) amuldungual kom feychi ora, amuldunguafuyngün küla mari kam kechu mari ora kiñe küyen kidu ñi dulliel (ngümintuel).
Pu wünelekelu amuldungun mew piwkeyefingün ta Ngünechen ka tati pu che, tüfa nengümeyew tañi amuldungual. Jesu reke, ngüneduamkeiñ ñi müna duamniefiel tati che ñi kimafiel ta Ngünechen ka tañi duam (Marku 6:34). Welu iñchiñ nieiñ ta kimün ñi kelluafiel pu che ñi nieal rüf maneluwün küpalechi antü mew. Pu wünelekelu amuldungun mew piwkeyekefingün tati che, feymu entukey tañi antü ka tañi newen ñi kelluafiel ta kimal tüfachi kümeke dungu (Matew 22:39; 1 Tesalonisense 2:8). Femngechi doy newen-ngey kidu tañi mupiltun ka doy fülkonküley Ngünechen mew, feymu ta müna ayüwküleyngün (Hecho 20:35).
Ti wünelekelu amuldungun mew, ¿chem am chi?
¿Chem dungu nengümeyew tati pu wünelekelu amuldungun mu?